钦定古今图书集成/明伦汇编/官常典/第713卷 > 锺雅
## 钦定古今图书集成/明伦汇编/官常典/第713卷 > 锺雅

按《晋书》本传，“雅字彦胄，颍川长社人也。父晔，公府掾，
早终。雅少孤，好学，有才志。举四行，除汝阳令，入为佐
著作郎。母忧去官，服阕复职。东海王越请为参军，迁
尚书郎。避乱东渡，元帝以为丞相记室参军，迁临淮
内史、振威将军。顷之，征拜散骑侍郎，转尚书右丞。时
有事于太庙，雅奏曰：‘陛下继承世数，于京兆府君为
元孙，而今祝文称曾孙，恐此因循之失，宜见改正。又
《礼》，祖之昆弟，从祖父也。景皇帝自以功德为世宗，不
以伯祖而登庙，亦宜除伯祖之文’。”诏曰：“《礼》，事宗庙，自
曾孙以下皆称曾孙，此非因循之失也。义取于重孙，
可历世共其名，无所改也。称伯祖不安。如所奏。”转北
军中候。大将军王敦请为从事中郎，补宣城内史。钱
凤作逆，加广武将军，率众屯青弋。时广德县人周𤣱
为凤起兵攻雅，雅退据泾县，收合士庶，讨𤣱斩之。凤
平，征拜尚书左丞。明帝崩，迁御史中丞。时国丧未期，
而尚书梅陶私奏女妓。雅劾奏曰：“臣闻放勋之殂，八
音遏密，虽在凡庶，犹能三载，自兹以来，历代所同。肃
祖明皇帝崩背万国，当期来月。圣主缟素，泣血临朝，
百僚惨怆，动无欢容。陶无大臣忠慕之节，家庭侈靡，
声妓纷葩，丝竹之音，流闻衢路。宜加放黜，以整王宪。
请下司徒，论正清议。”穆后临朝，特原不问。雅直法绳
违，百僚皆惮之。北中郎将刘遐卒，遐部曲作乱，诏郭
默讨之，以雅监征讨军事、假节。事平，拜骁骑将军。苏
峻之难，诏雅为前锋监军、假节，领精勇千人以距峻。
雅以兵少，不敢击退，还拜侍中。寻王师败绩，雅与刘
超并侍卫天子。或谓雅曰：“见可而进，知难而退，古之
道也。君性亮直，必不容于寇仇，何不随时之宜而坐
待其毙？”雅曰：“国乱不能匡，君危不能济，各逊遁以求
免。吾惧董狐执简而至矣。”庾亮临去，顾谓雅曰：“后事
深以相委。”雅曰：“栋折榱崩，谁之责也？”亮曰：“今日之事，
不容复言，卿当期克复之效耳。”雅曰：“想足下不愧荀
林父耳。”及峻逼迁，车驾幸石头，雅、超流涕步从。明年，
并为贼所害。贼平，追赠光禄勋。其后以家贫，诏赐布
帛百匹。子诞，位至中军参军，早卒。